Školski mjuzikl PŠ Tršće na najvišem postolju Festivala dječjeg glazbenog stvaralaštva

U organizaciji Glazbene udruge Opus te pokroviteljstva Ministarstva obrazovanja i Agencije za obrazovanje 22. svibnja 2025. godine održan je 8. Festival dječjeg glazbenog stvaralaštva. Tijekom srijede i četvrtka na pozornici Pučkog otvorenog učilišta u Velikoj Gorici izmjenjivala su se talentirana djeca koja su svoje glazbene i glazbeno-scenske nastupe uvježbavala na izvannastavnim aktivnostima cijele školske godine.

Školski mjuzikl PŠ Tršće vodi učiteljica hrvatskoga jezika Ingrid Žorž, a okuplja učenike nižih i viših razreda. Treći put zaredom Tršćani su pozvani da sudjeluju u finalu Festivala što je dokaz kvalitete njihova rada. Čabarabijska bajka naslov je mjuzikla za koji je tekst napisala voditeljica glazbeno-scenskog ansambla prema dobro poznatoj bajci braće Grimm, a govori o temama razumljivim svim uzrastima kao što su: hrabrost, dobrota, ljepota, optimizam, međuljudski odnosi…

Kada Ivica i Marica otkriju da su sami u kući, odlučuju prirediti tulum za svoje prijatelje, no problem se javlja kada ustanove da nemaju grickalica. Kreću kupiti ih u obližnje selo. Putem susreću lijepu, ali zlu vješticu Lajlu koja je zaljubljena u plavokosog kraljevića. Iako je promijenila svoj izgled (sada je prava ljepotica), kraljević ju ne želi zbog čega ona jadikuje. Ne shvaća da je ljepota u duši čovjeka pa joj brat i sestra pokušavaju to objasniti izazivajući njezin bijes. Na sreću, ipak sve sretno završava jer Lajla prihvaća savjete novih prijatelja. Na kraju upoznaje i Arčibalda od Čabarabije s kojim se vjenčava.

Glazbeno-scenska izvedba PŠ Tršće izazvala je pravo oduševljenje među svim prisutnima. Uz osvojeno 1. mjesto (26,43 od mogućih 29 bodova) i brojne pohvale članova Prosudbene komisije Festivala, učenici su primali čestitke publike, većinom svojih vršnjaka, koji su se s njima željeli fotografirati i dobiti autogram za uspomenu.

Vodeće uloge u mjuziklu ponovno su imali Nina Klepac (Marica), Matej Seretin (Ivica) i Elena Malnar (Lajla, vještica). Zapaženi nastup ostvarili su i Abel Rede (Arčibald od Čabarabije) te Franka Malnar (vještičina mačka) koja je oduševila pjevačkim umijećem.

I ostali članovi ansambla znatno su pridonijeli ovogodišnjem uspjehu.

Najviše postolje učenici i njihova mentorica zaslužili su isključivo zahvaljujući glazbenom talentu, trudu, volji i želji za napretkom koji, prema svemu sudeći, čine najveći dio uspjeha.

Naravno, u cijeloj priči ne smiju se zaboraviti ljudi koji su upotpunili savršenu sliku, a to su učiteljica Lovorka Gračanin Knežević (scena i kostimi za mačke, Arčibalda i Lajlu) te gđa Aleksandra Turk (kostimi za Ivicu i Maricu).

Za kraj ove lijepe vijesti još samo informacija o početku rada na novom mjuziklu „Lažeš, Melita“ čije je uprizorenje planirano za sljedeću školsku godinu.

Ingrid žorž, prof.